KOMISSION PÄÄTÖS,
tehty 23 päivänä toukokuuta 2006,
poikkeuksen myöntämisestä direktiivin 2003/54/EY tietyistä säännöksistä Madeiran saariryhmän osalta
(tiedoksiannettu numerolla K(2006) 2008)
(Ainoastaan portugalinkielinen teksti on todistusvoimainen)
(2006/375/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon sähkön sisämarkkinoita koskevista yhteisistä säännöistä ja direktiivin 96/92/EY kumoamisesta 26 päivänä kesäkuuta 2003 annetun Euroopan parlamentin ja neuvoston direktiivin 2003/54/EY (1) ja erityisesti sen 26 artiklan 1 kohdan,
sekä katsoo seuraavaa:
(1)
Direktiivin 2003/54/EY 26 artiklan 1 kohdan mukaan jäsenvaltiot, jotka voivat osoittaa direktiivin voimaantulon jälkeen, että niiden pienten erillisten verkkojen toiminnassa on huomattavia vaikeuksia, voivat hakea olemassa olevan kapasiteetin kunnostamisen, parantamisen ja lisäämisen osalta IV, V, VI ja VII luvun sekä, erittäin pienen erillisen verkon tapauksessa III luvun, asiaankuuluvista säännöksistä poikkeuksia, joita komissio voi niille myöntää.
(2)
Portugali esitti 18 päivänä elokuuta 2005 komissiolle hakemuksen, jossa se pyytää, että Madeiran saariryhmää varten myönnettäisiin määrittelemättömäksi ajaksi direktiivin 2003/54/EY 26 artiklan 1 kohdan mukainen poikkeus kyseisen direktiivin III, IV, V, VI ja VII luvun säännöksistä.
(3)
Madeiran saariryhmä on direktiivin 2003/54/EY 2 artiklan 27 kohdan määritelmän mukainen ”erittäin pieni erillinen verkko”.
(4)
Madeiran saariryhmän erityispiirteet eli syrjäinen sijainti, saaristoluonne, pieni koko, vaikea pinnanmuodostus ja ilmasto on tunnustettu EY:n perustamissopimuksen 299 artiklan 2 kohdassa.
(5)
Portugalin hakemuksen liitteenä olevissa asiakirjoissa esitetään riittävät todisteet siitä, että kilpailuun perustuvien sähkömarkkinoiden tavoitetta on mahdotonta tai epäkäytännöllistä saavuttaa, koska tuotannon taso on hyvin alhainen ja saariryhmän saaret ovat eristyksissä myös toisistaan. Tällaisessa hyvin pienessä verkossa saarella voi usein olla vain yksi tuotantolaitos, joten olisi hyvin epäkäytännöllistä, jos saarella olisi kilpailevia tuottajia. Markkinoiden pienen koon takia kilpailijat ei todennäköisesti hae lupia tai jätä tarjouksia. Näissä olosuhteissa tärkeintä on toimitusten varmuus ja laatu. Saarilla ei myöskään ole suurjännitesiirtoverkkoa, ja koska tuotannossa ei esiinny kilpailua, jakeluverkkojen eriyttämistä koskevat direktiivin vaatimukset ovat perusteettomia. Sama koskee kolmansien osapuolten pääsyä verkkoon.
(6)
Komissio on tutkinut Portugalin pyyntönsä tueksi esittämät perustelut ja on vakuuttunut siitä, etteivät poikkeus ja sen soveltamisehdot vaaranna direktiivin tavoitteiden saavuttamista.
(7)
On kuitenkin otettava huomioon keskipitkällä ja pitkällä aikavälillä mahdollisesti tapahtuva tekniikan kehitys, joka voi aiheuttaa merkittäviä muutoksia.
(8)
Komissio on kuullut kaikkia jäsenvaltioita direktiivin 2003/54/EY 26 artiklan 1 kohdan mukaisesti,
ON TEHNYT TÄMÄN PÄÄTÖKSEN:
1 artikla
Portugalin tasavallalle myönnetään Madeiran saariryhmän saaria varten poikkeus direktiivin 2003/54/EY IV, V, VI ja VII luvun sekä III luvun asiaankuuluvista säännöksistä olemassa olevan kapasiteetin kunnostamisen, parantamisen ja lisäämisen osalta.
2 artikla
Portugalin viranomaisten on seurattava sähköalan kehitystä Madeiralla ja raportoitava komissiolle kaikista siinä tapahtuvista merkittävistä muutoksista, jotka saattavat edellyttää myönnetyn poikkeuksen uudelleentarkastelua. Yleiskertomus on esitettävä neljän vuoden välein, ja ensimmäinen kertomus on esitettävä viimeistään 31 päivänä joulukuuta 2010.
3 artikla
Poikkeus on voimassa toistaiseksi. Komissio voi tarkastella voimassaoloa uudelleen, jos Madeiran sähköalalla tapahtuu merkittäviä muutoksia.
4 artikla
Tämä päätös on osoitettu Portugalin tasavallalle.
Tehty Brysselissä 23 päivänä toukokuuta 2006.